Legislația în domeniul fiscalității aplicabilă pentru anul 2023, nu a suferit modificări care să impună actualizarea modelului și conținutului formularelor 101 "Declaraţie privind impozitul pe profit" și 101 Grup fiscal "Declaraţie consolidată privind impozitul pe profit determinat de grupul fiscal".
Așa încât, anul acesta, pentru obligațiile declarative privind impozitul pe profit datorat pentru anul 2023, contribuabilii utilizează aceleași formulare 101 și 101 Grup fiscal care au fost utilizate și în ultimii doi ani.
Declarațiile se completează cu ajutorul aplicației informatice de asistență și se transmit prin mijloace electronice de transmitere la distanță, potrivit legii.
Aplicațiile informatice de completare a declarațiilor anuale privind impozitul pe profit datorat pentru anul 2023/anul fiscal modificat care se încheie în anul 2024 sunt disponibile pe site-ul Agenţiei Naţionale de Administrare Fiscală.
Potrivit Codului Fiscal plătitorii de impozit pe profit au obligaţia să depună, până la data de 25 iunie, formularul 101 "Declaraţie privind impozitul pe profit" sau 101 Grup fiscal "Declaraţie consolidată privind impozitul pe profit determinat de grupul fiscal", după caz, în vederea definitivării impozitului pe profit pentru anul 2023/anul fiscal modificat care se încheie în anul 2024.
Modelul și conținutul formularelor au fost aprobate prin Ordinul preşedintelui Agenţiei Naţionale de Administrare Fiscală încă de anul trecut.
A.C.